अपन उमर के 100 वां बछर के पारी खेलत, एन शंकरैया बौद्धिक रूप ले सक्रिय रहिथें. अब तक ले घलो व्याख्यान अऊ भाषन देथें. सन 2018 के आखिर मं वो ह तमिलनाडु के प्रगतिशील लेखक अऊ कलाकार मन के सभा ला संबोधित करे सेती चेन्नई उपनगर के क्रोमपेट मं बने अपन घर ले (जिहां हमन ओकर साक्षात्कार करत हवन) मदुरई तक के यात्रा करे रहिस. जेन मइनखे भारत के अजादी के लड़ई मं सामिल होय सेती कभू स्नातक के पढ़ई पूरा नई करे सकिस, वो हा कतको राजनितिक कहिनी, पुस्तिका, परचा अऊ अख़बार मं लेख लिखे हवंय.
नरसिम्हालु शंकरैया अमेरिकन कॉलेज, मदुरई ले इतिहास मं बीए के डिग्री लेय के करीब पहुंच गे रहिस, फेर 1941 मं अपन आखिरी परिच्छा ले सिरिफ दू हप्ता पहिली लापता हो गे. "मंय कॉलेज के छात्र संघ के संयुक्त सचिव रहेंव." अऊ एक तेज दिमाग वाला पढ़ेइय्या लइका जेन ह परिसर मं एक ठन पोएट्री सोसाइटी के स्थापना करिस, अऊ फ़ुटबॉल मं कॉलेज के अगुवई करिस. वो ह वो बखत अंग्रेज राज विरोधी आन्दोलन मन मं सक्रिय रहिस. "अपन कालेज के दिन मं, मंय वामपंथी विचारधारा वाले कतको लोगन मन ले दोस्ती करेंव. मंय समझ गे रहेंव के भारत के अजादी बिना समाज सुधार पूरा नई हो सकय." 17 बछर के उमर मं वो ह भारतीय कम्युनिस्ट पार्टी (जे ह वो बखत प्रतिबंधित अऊ भूमिगत रहिस) के सदस्य बन गे रहिस.
वो ह अमेरिकन कॉलेज के सकारात्मक नज़रिया ला सुरता करथे. "डायरेक्टर अऊ कुछेक शिक्षक अमेरिकी रहिन, बाक़ी तमिल रहिन. वो मन ले निस्पक्ष रहे के आस करे जावत रहिस, फेर वो मन अंग्रेज मन के समर्थक नई रहिन. उहाँ छात्र गतिविधि मन के अनुमति रहिस..." 1941 मं, अंगरेज विरोधी प्रदर्सन मन मं भाग लेय सेती, अन्नामलाई विश्वविद्यालय के एक ठन छात्रा मीनाक्षी के गिरफ़्तारी के निंदा करे बर मदुरई मं एक ठन बइठका रखे गे रहिस. "अऊ हमन एक ठन पुस्तिका जारी करेन. हमर छात्रावास के कमरा मन मं छापा परिस, अऊ नारायणस्वामी (मोर मितान) ला एक ठन पुस्तिका रखे सेती गिरफ़्तार कर ले गीस. बाद मं हमन ओकर गिरफ़्तारी के निंदा करे बर एक ठन विरोध बइठका बलायेन..."
जेल के महानिरीक्षक भारी हैरान हो गे, जब शंकरैया के जेल कमरा मं पहुंचिस त वोला मैक्सिम गोर्की के उपन्यास, मदर, पढ़त देखिस. वो ह पूछिस, "तोर भूख हड़ताल के दसवां दिन आय, अऊ तंय साहित्य पढ़त हस - गोर्की के मदर?" शंकरैया कहिथे, त वो घटना ला सुरता करत ओकर आंखी मं एक ठन तेज भर जाथे.
कतको मुद्दा मं भारी मतभेद होय के बाद घलो, शंकरैया कहिथे, "कामराजर कम्युनिस्ट मन के बहुत बढ़िया दोस्त रहिस. जेल मं कमरा मं संग रहेइय्या मदुरई अऊ तिरुनेलवेली के ओकर संगी घलो कम्युनिस्ट रहिन. मंय कामराजर के बहुते क़रीब रहंय. वो ह हमर संग होय दुर्व्यवहार ला लेके कतको बेर आगू आके वो ला दूर करे के कोशिश करिस. फेर ज़ाहिर हे, जेल मं [कांग्रेसी अऊ कम्युनिस्ट मं] काफ़ी बहस होवत रहय, ख़ासकर के जब जर्मन-सोवियत मं लड़ई सुरु होगे रहिस.
1948 मं कम्युनिस्ट पार्टी ऊपर रोक लगे के बाद, वह एक पईंत फिर ले भूमिगत हो गीस. वो ला 1950 मं गिरफ़्तार करे गीस अऊ एक बछर बीते रिहा कर दे गीस. 1962 मं, भारत-चीन युद्ध के बखत, वो ह जेल मं बंद कतको कम्युनिस्ट मन ले एक झिन रहिस - जब वोला 7 महिना जेल मं रखे गे रहिस. सन 1965 मं कम्युनिस्ट आंदोलन ऊपर एक अऊ छापामारी के बखत वो ह 17 महिना जेल काटिस.
अजादी के बाद जेन लोगन मन के वो ह निशाना बनिस, ओकर मन बर ओकर मन मं कउनो मैल नई रहिस. जब हमन ओकर बात करथन, वो ह राजनितिक लड़ई लड़े रहिस, निजी नई रहिस. अऊ ओकर लड़ई कउनो निजी सुवारथ-फायदा सेती नई रहिस, वो ह धरती के अपन एक ठन हिस्सा सेती रहिस अऊ आज घलो हवय.
ओकर बर क्रांतिकारी परिवर्तन धन अजादी के लड़ई के प्रेरना ले भरे पल-छिन का रहिस ?
ये दसों बछरे बछर मं, ओकर वामपंथ मं प्रतिबद्धता अऊ जुड़ाव गहिरात चलत गीस. वो ह हमेसा बर अपन पार्टी के पूर्णकालिक कार्यकर्ता बनेईय्या रहिस.
ओकर बढ़त लोकप्रियता ला देखके अंगरेज मन ये ला रोके के कोसिस करिन, जेन ला वो मन 'मदुरई साजिस मामला 'नांव दीन; जेन मं वो मन पी राममूर्ति [तमिलनाडु मं कम्युनिस्ट पार्टी के प्रसिद्ध नेता] ला पहिला आरोपी, शंकरैया ला दूसर आरोपी बनाइन, अऊ ओकर संगे संग सीपीआई के कतको दीगर नेता अऊ कार्यकर्ता मन के ख़िलाफ़ कार्रवाई सुरु करिन. वो मन के ऊपर आरोप लगाय गीस के वो अपन दफ़्तर मं बईठ के, ट्रेड यूनियन के दीगर नेता मन के हत्या करे के साज़िश रचत रहिन. मुख्य गवाह एक ठन ठेला खींचने वाला मइनखे रहिस जेन ह, पुलिस के मुताबिक, ये मन के बात ला सुन लिस अऊ अपन फरज निभावत अफसर मन ला येकर सूचना दीस.
हाल के बछर मन मं में वो बीते दिन के गूंज सुने ला मिलिस हवय - फेर, हमर समे मं येकर संभावना नई ये के हमन विशेष जज ला निर्दोस मन ला छोड़े सेती जेल मं जावत देखन अऊ सरकार ला फटकारत सुनन.
1948 मं सीपीआई ऊपर रोक लगे के बाद, राममूर्ति अऊ दीगर मन ला फिर ले जेल मं डाल देय गीस - ये बेर अजाद भारत मं चुनाव तीर मं आवत रहिस, अऊ मद्रास राज्य मं सत्तारूढ़ कांग्रेस पार्टी सेती वामपंथी मन के लोकप्रियता ख़तरा बन गे रहिस.
"त राममूर्ति ह हिरासत मं रहत अपन नामांकन दाख़िल करिस, केंद्रीय जेल के अधीक्षक के आगू. वो ह मद्रास विधानसभा सेती मदुरई उत्तर निर्वाचन छेत्र ले 1952 के चुनाव लड़िस. मंय ओकर अभियान के प्रभारी रहेंव. दीगर दू उम्मीदवार रहिन चिदंबरम भारती, एक ठन अनुभवी कांग्रेसी नेता अऊ जस्टिस पार्टी ले पीटी राजन. राममूर्ति ह जोरदार जीत हासिल करिस, नतीजा जब घोसित होईस त वो ह जेल मेहिच रहिस. भारती दूसर स्थान मं रहिस अऊ राजन के ज़मानत ज़ब्त हो गे. जीत के जसन मनाय सेती जेन सभा बलाय गीस, वो मं 3 लाख ले जियादा लोगन मन सामिल होइन." राममूर्ति अज़ादी के बाद तमिलनाडु विधानसभा मं विपक्ष के पहिले नेता बनिस.
1964 मं जब कम्युनिस्ट पार्टी ह टूटीस, त शंकरैया नवगठित सीपीआई-एम के संग चले गे. "1964 मं सीपीआई राष्ट्रीय परिषद ले बहिर निकले 32 सदस्य मन ले, मंय ख़ुद अऊ वीएस अच्युतानंदन हिच अइसने सिरिफ दू झिन सदस्य हवन, जेन मन आज घलो जिंयत हवन." शंकरैया अखिल भारतीय किसान सभा के महासचिव अऊ बाद मं अध्यक्ष बनिस, जेन ह भारत मं किसान मन के आज घलो सबले बड़े संगठन हवय, जेकर 15 मिलियन सदस्य हवंय. वो ह सात बछर तक ले सीपीआई-एम तमिलनाडु के राज्य सचिव रहिस, दू दसक से जियादा बखत तक पार्टी के केंद्रीय समिति मं घलो काम करिस.
मजूर अऊ किसान मन बर शंकरैया की के प्रतिबद्धता कम नई होय हवय. ओकर मानना आय के म्युनिस्ट मनिच "चुनावी राजनीति के सही जुवाब खोजहीं" अऊ बड़े पैमाना मं आंदोलन खड़ा करहीं. डेढ़ घंटा के साक्षात्कार मं, 99 बछर के शंकरैया अभी घलो उही जुनून अऊ जोस के संग बात करत हवंय जेकरे संग वो ह शुरूवात करे रहिस. ओकर भीतरी अभू घलो उहिच 9 बछर के लइका हवय जेन ह भगत सिंह के बलिदान से प्रेरित होके सड़क मं उतर गे रहिस.
नोटः ये कहिनी के लिखे मं महत्तम जानकारी देय सेती कविता मुरलीधरन डहर मोर आभार.
